中秋月下作
作者：周紫芝
朝代：宋

paragraphs: 去年城南作中秋，江雲遮月爛不收。
幽人獨對秋風立，姮娥似隔重雲羞。
更長忽聽曉鼓急，夢去只有殘燈留。
今歲不知身在此，門枕長江風自起。
樽中有酒坐有客，江面如天月如水。
秋風滿樹凉葉飛，新歡欲盡還成悲。
身其餘幾事不偶，老之將至吾今衰。
人生閱世自有數，萬事反覆難預知。
何當舉酒一再拜，與月更作明年期。